**PREDLOG**

Na podlagi 9. člena Zakona o društvih (Uradni list RS, št. 64/2011 – uradno prečiščeno besedilo in [21/18](http://www.uradni-list.si/1/objava.jsp?sop=2018-01-0887) – ZNOrg) in 33. člena Zakona o nevladnih organizacijah (Uradni list RS, št. 21/2018) je Slovensko muzejsko društvo na zboru članov dne \_\_\_\_\_\_\_\_\_\_\_\_\_\_ sprejelo

**SPREMEMBE IN DOPOLNITVE**

**STATUTA SLOVENSKEGA MUZEJSKEGA DRUŠTVA**

1. člen

V prvem odstavku 1. člena statuta se za besedo "samostojno" črta besedo "in" ter doda vejico, za besedo "nepridobitno" pa dodata besedi "in neprofitno".

Doda se nov tretji odstavek, ki se glasi:

"Društvo deluje kot nevladna organizacija v javnem interesu na področju varstva kulturne dediščine".

2. člen

Doda se nov 6. a člen, ki se glasi:

"6.a člen

Kot nevladna organizacija v javnem interesu ima društvo pravico izvajati naloge iz 108. člena Zakona o varstvu kulturne dediščine."

3. člen

Spremeni se drugi odstavek 55. člena, ki se po novem glasi::

"V primeru prenehanja društva se njegovo premoženje, po poravnavi vseh obveznosti, prenese na drugo nevladno organizacijo ali nepridobitno pravno osebo javnega prava, ki ima enak ali podoben namen, ki jo določi zbor članov."

Ljubljana, dne \_\_\_\_\_\_\_\_\_\_ Predsednik Slovenskega

muzejskega društva:

dr. Flavio Bonin

**O b r a z l o ž i t e v :**

Splošno

V mesecu aprilu 2018 je začel veljati Zakon o nevladnih organizacijah (Uradni list RS, št. 21/2018, v nad. ZNOrg), ki med drugim ureja status nevladne organizacije v javnem interesu, s katerim se nadomešča dosedanji status društva v javnem interesu.

ZNOrg v 33. členu predpisuje ureditev položaja organizacij, za katera drug zakon določa, da je njihova dejavnost v javnem interesu. Med te organizacije spada tudi Društvo SMD, ki na podlagi odločbe Ministrstva za kulturo št. \_\_\_ z dne \_\_\_ deluje kot društvo v javnem interesu na področju varstva kulturne dediščine.

Citirani člen določa, da morajo društva uskladiti ustanovitvene akte in delovanje s pogoji, ki veljajo za podelitev statusa nevladne organizacije v javnem interesu, ter do 31. 3. 2019 pristojnemu ministrstvu posredovati izjavo, da sta njihov ustanovitveni akt in delovanje usklajena s pogoji, ki veljajo za pridobitev statusa nevladne orgnizacije v javnem interesu.

Ker je bil veljavni statut SMD sprejet 19. 3. 2018 (pred uveljavitvijo ZNOrg), je potrebna njegova uskladitev z novo zakonsko ureditvijo, po kateri bo Društvo SMD pridobilo status nevladne organizacije v javnem interesu.

Glede posameznih določb

**K 1. členu**

Prvi odstavek:

Za razliko o Zakona o društvih, ki društvo opredeljuje kot samostojno in nepridobitno združenje (1. člen), ZNOrg določa, da je nevladna organizacija tudi neprofitna (2. člen), pri čemer neprofitnost opredeljuje ločeno od pojma nepridobitnosti (neprofitnost definira v 4. členu, nepridobitnost pa v 3. členu). Zaradi uskladitve z ZNOrg se prvi odstavek 1. člena statuta dopolni z besedo "neprofitno", tako da se glasi:

*"Slovensko muzejsko društvo (v nadaljevanju besedila: društvo) je prostovoljno, samostojno, nepridobitno* ***in neprofitno*** *stanovsko združenje slovenskih muzejskih in galerijskih delavcev, ki se združujejo zaradi uresničevanja svojih strokovnih interesov."*

Tretji odstavek: Enako, kot pri obrazložitvi k 6.a členu.

**K 2. členu**

Druga alineja četrtega odstavka 6. člena ZNOrg določa, da se lahko nevladni organizaciji podeli status nevladne organizacije v javnem interesu, "če ima dejavnost, ki je v javnem interesu, opredeljeno v ustanovitvenem aktu". Čeprav 7. člen statuta[[1]](#footnote-1) med dejavnostmi po SKD določa tudi 91.030 Varstvo kulturne dediščine, je treba - glede na uvodoma citirano določbo ZNOrg -, okrepiti določbe statuta SMD, ki se nanašajo na dejavnost, ki jo izvaja v javnem interesu. Pri tem zadošča sklicevanje na relevantno določbo Zakona o varstvu kulturne dediščine[[2]](#footnote-2).

**K 3. členu**

4. člen ZNORg, ki opredeljuje pojem neprofitnosti, med drugim določa, da je mora nevladna organizacija v primeru prenehanja (po poravnavi vseh obveznosti) svoje premoženje prenesti na drugo nevladno organizacijo z enakim ali podobnim namenom, ali pa na nepridobitno pravno osebo javnega prava.

Ker sedanja določba drugega odstavka 55. člena statuta za primer prenehanja društva omogoča prenos premoženja zgolj na sorodno društvo, jo je bilo treba uskladiti s 4. členom ZNOrg, po katerem je prenos mogoč ne samo na drugo sorodno organizacijo, temveč tudi na nepridobitno pravno osebo javnega prava.

Ljubljana, dne \_\_\_\_\_\_\_\_\_\_\_\_\_

Predsednik Slovenskega muzejskega društva:

dr. Flavio Bonin

OPCIJA DODATNEGA ČLENA:

člen

Spremeni se prvi odstavek 2. člena, ki se po novem glasi:

"Slovensko muzejsko društvo - nevladna organizacija v javnem interesu".

Besedilo " Ime društva v angleščini je Museum Society of Slovenia." postane nov drugi odstavek.

Obrazložitev: Na podlagi 15. člena Zakona o nevladnih organizacijah lahko nevladna organizacija v javnem interesu v svojem imenu uporablja besedno zvezo »nevladna organizacija v javnem interesu«. Zaradi prepoznavnosti verjetno ne bi bilo smiselno, da se ime v angleščini dopolni z besedilom "Non-governmental Organization in the Public Interest".

1. V smislu drugega odstavka 9. člena Zakona o društvih, po katerem mora biti pridobitna dejavnost opredeljena v skladu s predpisi, ki urejajo standardno klasifikacijo dejavnosti.. [↑](#footnote-ref-1)
2. Na podlagi 108. člena ZVKD-1 ima nevladna organizacija v javnem interesu na področju varstva kulturne dediščine pravico:

   * dajanja mnenj in predlogov rešitev glede posameznih vprašanj varstva,
   * sodelovanja v posvetovalnih telesih ministrstva, pokrajin in občin,
   * sodelovanja v postopkih priprave strategije iz 73. člena tega zakona in drugih strateških dokumentov države, pokrajin in občin, ki zadevajo varstvo in ohranitev dediščine,
   * opravljanja drugih nalog na področju varstva na podlagi javnih razpisov.

   [↑](#footnote-ref-2)